**«Хăнана чĕнесси» темăна вĕрентессин уçă урок конспекчĕ**

**Урока хатĕрлекенĕ:** Çĕрпÿ районĕнчи Михайловка шкулĕнче кĕçĕн классене вĕрентекен Рыбкина Елена Владимировна

**Урок теми:** Хăнана чĕнесси

**Сапӑрлӑх тӗллевӗ:** Ачасен словарь йышне пуянлатасси, тавракурăмне аталантарасси.

**Пӗлӳ тӗллевӗ:**  Ачасене чăваш йăли – йĕркипе паллаштарасси, хăнана чĕнме вĕрентесси.

**Аталантару тӗллевӗ:** Тăван чĕлхене, тăван культурине хисеплеме, упрама, юратма вĕрентесси.

**Мелпе меслетсем:** ыйту - хурав, учитель сăмахĕ, харпăр хăйне тĕрĕслени, правилăсемпе усă курма хăнăхтарусем пурнăçлани, пĕтĕмлетÿсем туни, ĕçе хаклани, шырав,тишкерÿ, мăшăрпа ĕçлени, хĕвеллĕ кластер туни.

**Пуплеве аталантарас хăнăхусем:** сасӑсене тĕрĕс калани; ыйтусем пани, хуравлани, илемлĕ те тĕрĕс вулани,ҫыхӑнуллӑ каласа пама вĕрентни. хӑнӑхусене аталантарни,сӑмах йышне пуянлатни,ҫыхӑнуллӑ пуплева аталантарни.

**Словарь ĕçĕ:** менельник- çуралнă кун

**Урокра кирлĕ хатĕрсем:** компьютер, проектор, экран.

**Курăмлăх хатĕрĕсем:** урок презентацийӗ, слайдсем, карточкӑсем, смайликсем.

**Урок юхăмĕ.**

**Урока йӗркелесе яни.**

**Вĕрентекен:**

Çак кун савнать те юрлать манăн чун.

Ал парсам пурăнма пĕр-пĕрне .

Сунас тетпĕр чунтан ырă кун.

Ырă кун пултăр, ачасем, сире!

**Урок темине шыраса тупни. Тĕллевсене лартни. (1 слайд)**

**Вĕрентекен:**

Турат çинчен турат çине

Сике-сике пакша

Чĕнет ытти чĕр чунсене:

-Килсемĕр хăнана!

- Çак сăвăра мĕнле чĕр чун çинчен çырнă?

-Пакша чĕр чунсене ăçта чĕнет?

-Паян эпир урокра мĕн çинчен калаçăпăр-ши? Пирĕн мĕн тума вĕренмелле?

**III. Çĕнĕ материалпа ĕçлесси.**

**Вĕрентекен:** Чăвашсем – питĕ авалхи халăх. Вĕсем ĕлĕкренех питĕ сăпайлă, ĕçчен, ырă кăмăллă пулнă. Пушă вăхăтра тата уявсенче вĕсем пĕр-пĕрин патне хăнана çÿреме юратнă. Чăваш халăхĕ хăнасене яланах тарават. Килнĕ хăнасене сĕтел хушшине лартмасăр, хăналамасăр ямасть. Хăна килсен пÿрт тулать теççĕ халăхра*.*

**Ыйту-хурав**: Мĕншĕн çынсем пĕр-пĕрин патне хăнана çÿреççĕ –ши?

*( пĕр-пĕринпе курса калаçма, хутшăнма).*

**Вĕрентекен:** Унсăр пуçне хăнана пырсан е хăнана чĕнсен çынсем пĕр- пĕрне лайăх хыпар çинчен каласа параççĕ. Тĕслĕхрен, çемьере ача çуралать – хăнана ача çуралнине паллă тума чĕнеççĕ. Камăн та пулсан хуйхă пулчĕ пулсан, ун пек чух хăнана чĕнмеççĕ. Тус вăл сана лайăх чух кăна мар, йывăр вăхăтра та кирлĕ.

**Ыйту-хурав**: Хăна килсен, эпир савăнатпăр. Хăнана кам килме пултарĕ-ши? *(туссем, тăвансем, пĕлĕшсем).* Хăнасем килчĕç. Вĕсем пĕр- пĕринпе тĕл пулсан мĕн çинчен калаçаççĕ –ши? *(хăйсем мĕнле пурăнни, сывлăх, хуйхă-суйхă çинчен калаçаççĕ).*

- Хăна килсех тăтăр тесен, кил хуçин хăнана тĕрĕс чĕнме, хăналама, ăсатса яма пĕлмелле. Паян эпир те сирĕнпе çак ваттисен йăлине малалла тăсса: хăнана чĕнме вĕренĕпĕр.

**Ыйту-хурав**: Сирĕн патне ытларах хăçан хăнасем килеççĕ? *(çуранă куна).* Çапла кашни çынăн çулталăкра пĕрре пысăк уяв пулать. Вăл çуралнă кун е чăвашла ăна менельник тетпĕр. Çак куна ача чухне ытларах кĕтетĕн. Мĕншĕн– ши? *(хăвăртрах пысăк пулас килет).* Эсир çуралнă куна епле уявлатăр? *(калаççĕ).*

Тĕрĕс. Пурте сире менельник ячĕпе саламлаççĕ, парнесем параççĕ, лайăх çын пулса ÿсме ăшă сăмахсем калаççĕ.

Паян пирĕн урок теми: «Хăнана чĕнесси».

**Ыйту-хурав**: Эсир хăвăр юлташсене хăна мĕнле чĕннĕ пулăттăр? *(хуравлаççĕ).*

Хăнана чĕнесси:

1. Тĕл пулсан чĕнесси.

2. Çыру çырасси.

3. Телефонпе шăнкăравласа чĕнме пулать.

4. Телефонпа смс çырасси.

5. Киле пырса хăнана чĕнесси.

6. Интернет урлă хыпар çырасси.

**IV. Кану саманчĕ.**

**V. Вĕреннине çирĕплетни**

**Вĕрентекен:** Халĕ пире Нинăпа Володя çуралнă куна мĕнлерех тĕрĕс чĕнмеллине каласа парĕç.

**«Çуралнă куна чĕнни» калаçу**

Володя: Салам, Нина.

Нина: Ырă кун пултăр. Эпĕ пĕлнĕ тăрăх, эсĕ паян вуннă тултаратăн. Саламлатăп.

Володя: Тавтапуç. Вуннă тултарнине каçхине пĕрле палăртăпăр. Апат çийĕпĕр, пылпа чей ĕçĕпĕр. Пилĕк сехет тĕлне пыр, юрать-и? Гальăпа Шурăна тата Куçукпа Ванюша чĕнетĕп.

Нина: Тавах чĕннĕшĕн. Пĕрле пухăнатпăр та пыратпăр.

**Ыйту-хурав**: Ҫак калаçура кам кама хăнана чĕнет? *(Володя Нинăна).* Мĕнле **с**ăлтавпа чĕнет? *(Ҫуралнă куна).* Володя хăнана чĕнсен Нина мĕнле хуравлать? *(Тав тунă, пыма* *шантарнă).* Хăна кайнă чух сирĕн мĕн пĕлмелле? *(Хуравлаççĕ).*

**Вĕрентекен:** Тĕплĕнрех кун çинчен экран çинче вуласа пĕлĕпĕр.

Хăнана кайнă чух çакна асту: (сайд ) (Черетпе вулаççĕ).

1. Хăнана чĕннĕ вăхăта çит.

2. Кая юлса çитме ан тăрăш. Кая юлма тÿр килчĕ пулсан, пуринчен те каçару ыйт.

3. Хăнана парнепе кай.

4.Илемлĕ тумлан.

5.Киле пуçтарăннă чух ытти хăнасенчен юлма ан тăрăш.

6. Сыв пуллашнă чух кил хуçине уявшăн, туллии сĕтелшĕн, хăнана пыма чĕн.

**Ыйту-хурав**: Тата мĕнле чĕнме пулать-ши хăнана? *(Ҫыру çырса).*

**Вĕрентекен:** Тĕрĕс. Сирĕн юлташусем, тăванусем аякра пулсан, çыру çыратпăр.

- Малалла кĕнекепе ĕçлĕпĕр. Пурте 106 страницăри 220-мĕш хăнăхтарăва тупса шăппăн вулатпăр, хăнăхтаруру хыççăн панă ыйтусем çине хуравлама вĕренетпĕр.

**Ыйту-хурав**: Ҫырăва кам çырнă? (Силемпи). Кам патне? (Велисса). Силемпи хăйĕн тантăшне мĕнле сăлтавпа хăнана чĕнет. (Ҫуралнă куна паллă тума). Эсир хăвăр юлташусем патне çыру çырса курнă-и? Ҫыру çырса хăнана чĕннĕ- и? Хăвăн тусу патне хăнана чĕнсе çыру çыр.

**Ыйту-хурав**: Тата хăнана мĕнлерех чĕнме пулать. (Телефонпа шăнкăравласа).

**Вĕрентекен:** Телефонпа шăнкăравласа хăнана еплерех чĕнмеллине эпир сирĕнпе кĕнеке çинчен тĕплĕнрех вуласа пĕлĕпĕр. Ку калава рольсемпе вулăпăр. Автор рольне Витя вулĕ, Женя самантлăха Артем пулĕ, Анюта- Нина. Тимлĕ вулăр та калава ят пама хатĕрленĕр.

**Ыйту-хурав**: Ҫапла вара калава мĕнле ят пама пулать? (Хăнана чĕнни. Çуралнă куна (менельнике чĕнни). Анютăн çывăх тусĕсем камсем? (Женя, Маруç, Валя, Санюк, Петьăпа Сантăр). Вăл хăйĕн юлташĕсене мĕнле куна палăртма чĕнет? (Ҫуралнă куна). Эсĕ хăвăн çуралнă куна мĕнле палăртатăн? Хăнана камсене чĕнетĕн? Ҫав уявра мĕнле юрă- кĕвĕ итлеме юрататăр? Мĕнле те пулин вăйăсем вылятăр-и? (Хуравлаççĕ).

**Вĕрентекен:** Халĕ эпир те сирĕнпе кăштах выляса илер.

Чăваш йăли –йĕрки çинчен ачасем каласа пани.

Ĕлĕк те çынсем пĕр- пĕрин патне хăнана çÿреме юратнă. Ун çинчен пире тĕплĕнрех сирĕн юлташусем каласа парĕç.

Витя: Кÿршĕне кăнтăрла кăна кайма юранă. Кайсан çын патĕнче сăмах чĕнмесĕр ларма юраман. Хăнана аякри çын пырсан, чăваш çынни ăна апат çитермесĕр яман. Ним çимелли пулмасан та çăкăрпа тăвар хурса панă. Ялтан килнĕ çын малтан алăк патĕнчех тăнă. Иртсе лар тесе каласан та вăл алăк патĕнчи сак çинех ларнă. Хисеплĕ çын килчĕ пулсан ăна вăйпах тĕпелле е хальхи вăхăтра диван е кресла çине лартаççĕ. Кил хуçи хĕрарăмĕ часах сĕтел çине тутлă апат-çимĕç кăларса лартать.

Аякран килнĕ çынна чăваш килĕнчен тухсах хапхаран кăларса ярать. Хăни хăй хыççăн алăк хупма тăрать те, хуçи ăна хуптармасть. «Хам хупап, эс ан чăрман, чипер кай»,-тет.

Володя: Тухса каяс умĕн хăнине: «Лар-ха ĕнтĕ, лар, ан васка, калаç-ха» тесе ÿкĕтлеççĕ. Хăни: «Калаçрăм» -тет те кайма тăрать. Кил хуçисем: «Чим-ха. Тăхта. Ăсптса ярăпăр»-, теççĕ.

Арçынна арçын ăсатать, хĕр арăма – хĕр арăм.

«Лармарă»-, теççĕ вара каякан çынна ÿпкелешсе. «Лартăм, хăвăр пырса çÿрĕр тата»-, тет каяканни.

**Вĕрентекен:** Куратăр- и, ачасем, ĕлĕкренех ваттисен хăйсен хăли-йĕрки пулнă. Пирĕн вĕсенчен вĕренмелли çав тери нумай. Хăна çинчен ваттисен сăмахĕсем те нумай. Эсир мĕнле ваттисен сăмахĕсене пĕлетĕр.

- Ырă сăмах ылтăнран хаклă.

-Кушак хăлха урлă пит çусан хăна килет.

- Алăк патĕнче вырăн пур чух тĕпеле иртсе лармаççĕ.

- Хăни килсех тăтăр.

- Килен-каян хăнине татах кил теме ан ман.

- Иртсе çÿренĕ чух кĕрсе тух, темĕн пулмасан та, çăкăр пур.( Проходя мимо, заходи, если нечем угощать, хлеб есть)

- Каяччен чĕнни паха.(Приглашение дороже посещения)

- Килмен хăнашăн хуран ан çак.

- Кучченеç хире- хирĕç.

- Килен хăнан кайни илемлĕ.

- Килнĕ хăнана хăвалама йăла çук.

- Килен хăна кăмăллă, каян хăна касăклă.

-Килен- каяна кĕртсе çăкăр –тăвар çитерсе яр.

- Кăмăл турам –пĕр турам.

- Кĕтмен хăна тăкак кăна.

- Кăвакал çиме кай та хурна хатĕрле.янтăла

- çăкăр –тăвар хире-хирĕç.

- Уншăн кушак пит çуман.

- Хăнара çини киле çитмест.

- Хăна килсен аш пиçет, аш пиçмесен пит пиçет.

- Парнеленĕ лашан шăлне пăхмаççĕ.

**VI. Рефлекси.**

**Учитель:** Сире урок килĕшрĕ-и?

**Ачасем:** пас пÿрнепе кăтартаççĕ: çÿлелле –килĕшрĕ, аялалла-çук

Урокра эпӗ хамах…

Эпӗ вӗрентӗм…

Манӑн тата…

Мана интереслӗ пулчӗ…

Сирӗн умӑрта смайликсем выртаҫҫӗ. Сире паянхи урок килӗшрӗ пулсан, савӑнӑҫлӑ сӑн питлине суйласа илӗр,енчен те килӑшмерӗ пулсан - салхуллине.

**VII. Килти ĕç.** Хăвăр тусу патне хăнана чĕнсе çыру çыр.

Урок вěçленсе пынă май, чăваш халăх поэчě Петěр Хусанкай çырнă сăвă йěркисене вуласа сире малашнехи уроксенче те ăнăçу сунас килет.

Ан ÿркенĕр, ăслă пулăр,

Пĕлмелли питех нумай,

Шырăр, тупăр, çырăр, вулăр,

Çивĕчленĕр тĕрлĕ май.